b'\n_START_ARTICLE_\n\xc4\x8cipkarska \xc5\xa1ola, Idrija\n_START_SECTION_\nPrva svetovna vojna\n_START_PARAGRAPH_\n\xc4\x8cipkarska \xc5\xa1ola je neprekinjeno delovala tudi med prvo svetovno vojno. Obiskovanje je bilo sicer nekoliko moteno, saj so zaradi odsotnosti mo\xc5\xa1kih morale tudi \xc5\xbeenske poprijeti za marsikatero njihovo delo. Poleg tega v \xc4\x8dasu prve svetovne vojne tudi dru\xc5\xbebeno \xc5\xbeivljenje v Idriji ni zamrlo, saj so vsako leto \xc5\xa1e vedno potekali razni dogodki in razstave. U\xc4\x8denke \xc4\x8cipkarske \xc5\xa1ole pa so bile na pobudo oblasti zadol\xc5\xbeene tudi za izdelovanje obla\xc4\x8dil za vojake (nogavice, \xc5\xa1ale, rokavice, puloverje), za katere material je poskrbela ob\xc4\x8dina in nekateri posamezniki. V \xc4\x8dasu prve svetovne vojne so bile tudi po\xc4\x8ditnice nekoliko dalj\xc5\xa1e, saj so u\xc4\x8diteljice \xc4\x8dipkarske \xc5\xa1ole v prostem \xc4\x8dasu delale za Rde\xc4\x8di kri\xc5\xbe._NEWLINE_Zaradi denarne stiske med vojno je \xc5\xa1olski nadzornik od nadaljevalnih u\xc4\x8denk zahteval 2 vinarja vsak teden. Denar so dobili tudi z novo uvedenimi kaznimi za nepokor\xc5\xa1\xc4\x8dino.\n_START_SECTION_\nObdobje med vojnama\n_START_PARAGRAPH_\n\xc5\xa0ele s koncem prve svetovne vojne pride do ve\xc4\x8djih sprememb. Po italijanski prevzemi oblasti so sicer \xc5\xbeeleli, da bi \xc5\xbeivljenje v Idriji potekalo v normalnih razmerah, a negotovost in razo\xc4\x8daranje sta bila vseeno prisotna. Pouk je bil na \xc4\x8cipkarski \xc5\xa1oli prekinjen, dokler u\xc4\x8diteljice niso podpisale vdanostne zaobljube, s katero so se zavezale, da se bodo izogibale politi\xc4\x8dnim vpra\xc5\xa1anjem._NEWLINE_V \xc4\x8dasu pod italijansko oblastjo so vsi \xc4\x8dipkarski izdelki \xc5\xa1li v prodajo le preko enega trgovca, Dragotina Lapajneta, ki jih je po\xc5\xa1iljal na komisariat v Logatec. Civilni komisar je celo obiskal \xc5\xa1olo in denarno nagradil nabolj uspe\xc5\xa1ne u\xc4\x8denke._NEWLINE_Z letom 1922 in Mussolinijevim prihodom na oblast pa je v \xc5\xa1olah sloven\xc5\xa1\xc4\x8dino zamenjala italijan\xc5\xa1\xc4\x8dina. Italijan\xc5\xa1\xc4\x8dina je postala uradni in nadrejeni jezik in u\xc4\x8diteljice klekljanja so morale med poletnimi po\xc4\x8ditnicami obiskovati te\xc4\x8daje italijan\xc5\xa1\xc4\x8dine. Kasneje so vse slovenske u\xc4\x8diteljice zamenjale italijanske. Vpis v \xc5\xa1olo je bil v tem \xc4\x8dasu prostovoljen.\n_START_SECTION_\nDruga svetovna vojna\n_START_PARAGRAPH_\nTudi v \xc4\x8dasu druge svetovne vojne, vse do februarja 1944, je pouk potekal normalno. \xc5\xa0ola je bila zaprta le ob bombandiranju ali pa takrat, ko je voja\xc5\xa1\xc4\x8dina prepovedala prehod v 2. nadstropje.\n_START_SECTION_\n\xc4\x8cas po koncu vojne\n_START_PARAGRAPH_\nPo koncu 2. svetovne vojne so se na \xc4\x8cipkarski \xc5\xa1oli pouka udele\xc5\xbeevale le \xc5\xa1e redne in nadaljevalne u\xc4\x8denke._NEWLINE_V letih 1993/4 so na \xc4\x8cipkarski \xc5\xa1oli uvedli triletno poklicno izobra\xc5\xbeevanje, s katerim so u\xc4\x8denci in u\xc4\x8denke dobili naziv \xc4\x8dipkarja oz. \xc4\x8dipkarice. Preko tega programa so imeli tako splo\xc5\xa1no-izobra\xc5\xbeevalne kot tudi strokovno-teoreti\xc4\x8dne predmete. A program je bil leta 2001 zaradi premajhnega zanimanja ukinjen.\n_START_SECTION_\n\xc4\x8cipkarska \xc5\xa1ola danes\n_START_PARAGRAPH_\nDanes pouk na \xc4\x8cipkarski \xc5\xa1oli poteka 4 ure na teden. U\xc4\x8denci se udele\xc5\xbeijo prakti\xc4\x8dnega pouka klekljanja kot tudi teoreti\xc4\x8dnega dela, u\xc4\x8dijo pa se tudi tehnik klekljanja in risanja vzorcev. Po zaklju\xc4\x8deni \xc5\xa1oli u\xc4\x8denci dobijo interno spri\xc4\x8devalo._NEWLINE_Po ukinitvi poklicnega programa leta 2001 je u\xc4\x8denje klekljanja na \xc5\xa1oli zgolj prostovoljno. Poleg tega pa se na \xc5\xa1oli ukvarjajo tudi z organizacijo izobra\xc5\xbeevalnih programov za odrasle (te\xc4\x8daji), izobra\xc5\xbeevanjem u\xc4\x8diteljev klekljanja, sodelujejo pa tudi na mednarodnih projektih in nate\xc4\x8dajih. Na \xc5\xa1oli se izvaja tudi preverjanje in potrjevanje nacionalne poklicne kvalifikacije za \xc4\x8dipkarje in \xc4\x8dipkarice, ki se je leta 2010 preimenovalo v poklicno kvalifikacijo klekljar oz. klekljarica._NEWLINE_V \xc5\xa1oli je mogo\xc4\x8de kupiti najrazli\xc4\x8dnej\xc5\xa1e ro\xc4\x8dno izdelane \xc4\x8dipke in izdelke s \xc4\x8dipkami, strokovno literaturo, material in pripomo\xc4\x8dke za klekljanje, vzorce za klekljanje in mnoge druge stvari._NEWLINE_Vsako leto na \xc5\xa1oli poteka tudi razstava \xe2\x80\x9cPoglej, kaj znam!\xe2\x80\x9d, ki jo u\xc4\x8denci in u\xc4\x8ditelji \xc5\xa1ole pripravijo junija ob zaklju\xc4\x8dku \xc5\xa1olskega leta. Na razstavo postavijo mojstrovine, ki so jih u\xc4\x8denci \xc5\xa1ole naredili tekom iztekajo\xc4\x8dega se \xc5\xa1olskega leta.'